Eg meiner eg gav eit både godt og seriøst svar. Dette handlar om trafikktryggleik. Dette handlar om at det òg i distrikta finst hundrevis, for ikkje å seie tusenvis, av bedrifter som meir enn gjerne skulle hatt eit skilt langs vegen som viste vegen til nettopp deira bedrift. Som distriktsforkjempar skulle eg meir enn gjerne gitt dei lov til det, om det ikkje var for at me ville fått ein jungel av skilt langs hovudvegane våre som peika til alle dei hundre- og tusenvis av flotte distriktsbedrifter som gjerne ville vist seg fram og fått vegfarande til å kome innom nettopp deira bedrift. For å vere heilt seriøs, handlar dette om ei avgrensing – som òg representanten er inne på – og korleis me skal sikre trafikktryggleik, at vegen er i fokus, og at me har plass til vegskilt og informasjonsskilt som er knytte til det å reise langs vegen, og ikkje til alle dei bedriftene som eg skjønar meir enn gjerne skulle marknadsført seg med eit skilt langs vegen. Representanten kan meir enn gjerne stille eit spørsmål til Vegdirektoratet, som har fått delegert ansvaret for skiltproblematikken i Noreg. Om han ynskjer eit meir inngåande svar på dette, kan me gjerne kome tilbake til det. Men det er dette som er hovudgrunnen til at ein gjennom lang tid har hatt ein slik politikk i Noreg.